Vjerojatno ste već vidjeli vijest o tome kako su osnivači startupa BabyWatch, Sandro Mur i Urška Sršen, ušli u poznati startup akcelerator Y Combinator. No, oni koji prate ovaj startup, koji razvija proizvod namijenjen praćenju razvoja djeteta prije njegovog rođenja, znaju da osnivači ni do sada nisu sjedili skrštenih ruku - tu je pobjeda na Pioneers Challengeu u Beču, uspjeh na natjecanju u sklopu konferencije Shift Split, sudjelovanje na Netokracijinom Mini Seedcampu, 'crowdfunding' kampanja na platformi Indiegogo, sudjelovanje u Startupbootcamp akceleracijskom programu u Berlinu... No, što je sa "stvarnim" rezultatima, pitat će neki? Gdje je tu prodaja, razvoj, broj korisnika...? Sandro Mur, jedan od osnivača, otkrio nam je vrlo zanimljive informacije na tom području.

Vjerojatno ste već vidjeli vijest o tome kako su osnivači startupa BabyWatch, Sandro Mur i Urška Sršen, ušli u poznati startup akcelerator Y Combinator. No, oni koji prate ovaj startup, koji razvija proizvod namijenjen praćenju razvoja djeteta prije njegovog rođenja, znaju da osnivači ni do sada nisu sjedili skrštenih ruku – tu je pobjeda na Pioneers Challengeu u Beču, uspjeh na natjecanju u sklopu konferencije Shift Split, sudjelovanje na Netokracijinom Mini Seedcampu, ‘crowdfunding’ kampanja na platformi Indiegogo, sudjelovanje u Startupbootcamp akceleracijskom programu u Berlinu… No, što je sa “stvarnim” rezultatima, pitat će neki? Gdje je tu prodaja, razvoj, broj korisnika…? Sandro Mur, jedan od osnivača, otkrio nam je vrlo zanimljive informacije na tom području.

Naime, nakon što je prodaja BabyWatch uređaja putem interneta rasla svakoga mjeseca za 20 posto, a ukupno je do sada prodano 2700 uređaja, početkom studenog sklopljeni su dogovori putem kojih je naručeno čak 35.000 uređaja, otkriva Sandro. Neki od distributera za uređaje su Medical Supply LLC, HT international LLC, Loyality Bank Ltd, a tu je i partnerstvo s UMEC-om. Uređaji će se prvotno prodavati na području Meksika i Australije, a Sandro navodi i prihod, koji je rezultat spomenutih narudžbi:

Ti su nam dogovori u prosincu donijeli prihod od ukupno 2,275.000 dolara. Trenutno radimo na dovršavanju pregovora s GCC regijom i Indijom. Moja očekivanja su da ćemo dovršiti ove pregovore do sredine prvog mjeseca, kako bismo se mogli posvetiti ulasku na američko tržište.

BabyWatch i u Zagrebu i u Silicijskoj dolini

No, zašto prvo australsko i meksičko tržište, a ne neka “bliža”, poput europskog ili možda atraktivnija, poput američkog? Sandro na to ima jednostavan odgovor – jer su tamo prvo pronašli distributere. Također, tijekom ispitivanja meksičkog tržišta otkrili su da obitelji prosječno imaju petero djece, a od 500 ispitanika samo ih se 2% izjasnilo da ne bi kupili BabyWatch sustav.

Ameriku smo namjerno odgodili dok ne budemo spremni za to tržište i ne budemo imali jasnu viziju kamo idemo. Sada smo se preselili u Silicijsku dolinu, stoga će nam to biti puno lakše. U Europi smo otvorili pregovore s distributerima za Njemačku, Finsku te Poljsku, ali to su minimalne narudžbe o kojima ne treba govoriti dok se ne stvori veća potražnja.

Tako je, BabyWatch se sada stacionirao u Silicijskoj dolini, Mountain Viewu, a tamošnji ured/kuću zamislili su kao otvoreno mjesto za sve startupe s ovih prostora, koje Sandro poziva da im se jave na mail founders@babywatchome.com – bez obzira treba li im kakva pomoć ili samo slobodan krevet. Osim američkog ureda, tim je nedavno otvorio i ured u Zagrebu, gdje ukupno radi osam osoba, a planiraju se i nova zapošljavanja. Naime, nedavno se timu priključilo nekoliko backend developera, a kako se tijekom sljedeće godine pripremaju na proizvodnju novih uređaja, bit će im potrebni produkt dizajneri s “velikim ambicijama izradu inovativnih interaktivnih proizvoda povezanih s brigom o novorođenčadi”.

Jedan od razloga zbog kojih smo se preselili u Silicijsku dolinu je i buduća aktivna suradnja s Bosch Healthcare divisionom u Palo Altou. Uz hardverske komponente, tu je i Global Beat platforma koja je sad u zatvorenoj beti, koja se testira uz pomoć 500 žena, a koja kupi podatke sa svih Babywatch uređaja. Otvorena beta najavljena je za kraj 12. mjeseca ove godine.

‘Quantified self’, veliki trend u industriji

Upravo time Babywatch prati quantified self trend, odnosno, želju da što više informacija o svom tijelu i zdravlju imamo “na dlanu ruke”. Sandro ističe da u području startupa povezanih sa zdravljem redovito postoje dva pristupa: potrošački, namijenjen širokim masama, i medicinski. Pod prvi spadaju gadgeti kao što su, primjerice, Fitbit, Withings, Nike Fuel, a pod drugi je naveo Owlet, Jerry the Bear pa i Ekso Bionics. BabyWatch se priklonio trendovima i zahtjevu tržišta, ušavši u prvu kategoriju. Koristi doppler tehnologiju, koja nije nova, ali uz BabyWatch analiziraju se signali dobiveni iz uređaja. Tu je i skupljanje svih podataka iz aplikacije te spajanje na spomenutu Global Beat platformu, gdje se korisnici s istim iskustvima pokušavaju povezati na interaktivan način. Sandro ističe kako je krajnja vizija uključiti liječnike s druge strane sustava te monetizirati servise u samoj aplikaciji, a time se i polako približavati pravom home monitoring sustavu. Što se tiče sigurnosti uređaja, objašnjava:

Nema tu nikakvog utjecaja za plod, to nije ionizirajuće zračenje, koje je štetno za tijelo. Iako se po FDA regulativi ove sonde mogu koristiti kontinuirano kao CTG uređaji kod kuće, ovaj mali doppler ima nisku frekvenciju i akustičnu snagu, stoga je potpuno bezopasan. Konzervativni doktori često se protive korištenju ovakvih uređaja u kućnom okruženju, pod izlikom da će budući roditelji paničariti i da ga neće znati upotrebljavati. To je i glavni razlog zbog čega je IT tek sad prodro u cijelu ‘healthcare’ industriju, kako bi pomogao zahtjevima pacijenata kojima su ovakvi sustavi zbilja potrebni.

Vratimo se na početak priče i startup natjecanja te koliku su oni ulogu imali u dosadašnjim uspjesima ovog projekta, pa i konačnom ulasku u Y Combinator. Sandro smatra da su natjecanja većinom dobra stvar – zbog izlaganja potencijalnim investitorima, distributerima, pa i na kraju kupcima. Napominje kako je BabyWatchu Shift konferencija dala početni poticaj, a pobjeda na Pioneersu je za njih imala popriličan značaj, jer ih je upravo tamo zamijetio spomenuti akcelerator.

Ta nas je pobjeda, recimo to tako, lansirala jer su u žiriju sjedili ljudi iz najjačih startup fondova s kojima smo odmah stupili u pregovore. No, isto se tako pojavljuje jako puno startup natjecanja koja su potpuni gubitak vremena.

Inače, do sada je ovaj startup imao samo manju rundu “angel” ulaganja u iznosu od 140.000 dolara. Među anđeoskim ulagačima je i Semyon Dukach (nepovezana zanimljivost: Semyon je bio član MIT Blackjack Teama, o kojem je snimljen film 21). Također, Sandro je dao naslutiti da će se, osim prenatalne brige, fokusirati i na neonatalni period, stoga se u idućoj godini očekuju novi BabyWatch proizvodi.